Sameiningarviðræður starfsmannafélaga ganga vel Viðræður um sameiningu Starfsmannafélags Akraness ( STAK ) og Starfsmannafélags Reykjavíkurborgar standa yfir og á fimmtudag munu stjórnir félaganna hittast öðru sinni og ræða fyrirkomulag sameiningarinnar . Formaður STAK segir nauðsynlegt að kraftur verkalýðsfélaga beinist að því að bæta kjör félagsmanna en ekki að senda athugasemdir milli einstakra félaga . Hann segir að sameining við Verkalýðsfélag Akraness hafi ekki komið til álita . Eins og fram hefur komið í fréttum Skessuhorns hefur STAK óskað eftir sameiningu félagsins við Starfsmannafélag Reykjavíkurborgar . Með því telur stjórn félagsins að kjör félagsmanna batni þar sem Reykjavíkurborg greiði hærri laun en önnur sveitarfélög . Verkalýðsfélag Akraness óskaði á sínum tíma eftir viðræðum um hugsanlega sameiningu við Stak en þeim óskum var hafnað . Vilhjálmur Birgisson formaður Verkalýðsfélags Akraness sagði í samtali við Skessuhorn fyrir skömmu að eðlilegra hefði verið að menn stæðu saman í héraði með því að sameina þessi tvö verkalýðsfélög áður en leitað yrði sameiningar til Reykjavíkur . Valdimar Þorvaldsson formaður STAK segir viðræður við Starfsmannfélag Reykjavíkurborgar ganga vel og á fimmtudag verði haldinn annar formlegi fundur stjórna félaganna um sameiningarmálin . Hann segir ekkert óvænt hafa komið uppá í viðræðunum og kveðst því ekki sjá annað en að af sameiningu geti orðið . Valdimar vill sem minnst tjá sig um gagnrýni formanns Verkalýðsfélags Akraness . „ Mín skoðun er sú að forystumenn verkalýðsfélaga eigi að einbeita sér í störfum sínum að bættum hag félagsmanna en ekki að vera að senda athugasemdir á milli félaga . Það var álit félagsmanna í STAK að af sameiningu við Verkalýðsfélag Akraness gæti ekki orðið af þeirri ástæðu að það hefði ekki bætt hag félagsmanna . Við höfum horft á að félagsmönnum í Verkalýðsfélagi Akraness hefur verið að fækka . Væntanlega hafa menn ekki gengið í önnur félög til þess að rýra sín kjör , “ segir Valdimar . Aðspurður hvort ekki hefði verið sterkara að mynda öflugt félag í héraði eins og formaður Verkalýðsfélags Akraness nefndi segir Valdimar að atvinnusvæði séu alltaf að stækka og skipulag verkalýðsfélaga sé að taka mið af því . Því sé ekkert óeðlilegt að leitað sé eftir samstarfi við Starfsmannafélag Reykjavíkurborgar . „ Þau orð formanns Verkalýðsfélags Akraness um öflugt félag í héraði vekja hins vegar sérstaka athygli mína í ljósi þess að nýlega varð til mjög öflugt Stéttarfélag Vesturlands . Þar vildi formaður Verkalýðsfélags Akraness ekki koma að málum þannig að þar stangast á orð og athafnir , “ segir Valdimar að lokum .